Βέβαια, μπροστά σε μια τέτοια λαοθάλασσα ελάχιστη σημασία έχει ο ακριβής αριθμός των συγκεντρωθέντων. Το γεγονός είναι πως απλοί, καθημερινοί άνθρωποι άφησαν την Κυριακάτικη ξεκούρασή τους και πορεύθηκαν προς την παραλία της Θεσσαλονίκης.

Τι ήταν αυτό που τους ξεσήκωσε; Γιατί το αντικείμενο του συλλαλητηρίου δεν ήταν ούτε οι συντάξεις, ούτε οι μισθοί. Ήταν το πατριωτικό ηλεκτροσόκ που αφύπνισε κοιμισμένες συνειδήσεις. Ήταν η αντίδραση εκατοντάδων χιλιάδων ανθρώπων στην πλαστογράφηση της Ιστορίας μας.

Εκατομμύρια Έλληνες πολίτες διαπαιδαγωγήθηκαν με τη θέση πως η «Μακεδονία είναι Ελληνική». Και όταν αυτό αμφισβητήθηκε, βγήκαν στον δρόμο για να το υπερασπισθούν.

Σε κάποιους μίζερους, ψευτοφιλελεύθερους αυτό δεν άρεσε. Και έβγαλαν όλη τους την χολή και την πίκρα όταν συνειδητοποίησαν τι έγινε. Όταν κατάλαβαν πως αυτό που αποκαλούν, περιφρονητικά, «όχλο» παρέκαμψε τις ηγεσίες και πήρε την υπόθεση της Μακεδονίας στα χέρια του. Έτσι ανακάλυψαν ακροδεξιούς, γραφικούς, καλόγριες.

Όλοι αυτοί μαζί δεν ξεπερνούσαν τα χίλια άτομα. Είχαν εξαφανιστεί μέσα στο πλήθος των εκατοντάδων χιλιάδων πολιτών. Κι όμως αν άκουγε ή αν διάβαζε κανείς τις απόψεις όλων αυτών που υποστηρίζουν τον λεγόμενο «έντιμο συμβιβασμό», θα νόμιζε πως ήταν μια συγκέντρωση όπου κυριαρχούσαν οι ακραίοι και οι γραφικοί.

Τα συλλαλητήρια πολλές φορές είναι οι βαλβίδες αποσυμπίεσης του δημοκρατικού πολιτεύματος. Είναι η οδός διαφυγής συσσωρευμένων εντάσεων, που ανά πάσα στιγμή μπορεί να προκαλέσουν πολιτική και κοινωνική έκρηξη. Δεν πρέπει να λησμονούμε πως σχεδόν όλα τα ιστορικά γεγονότα ξεκίνησαν με την παρέμβαση του λαού στις εξελίξεις.

Το 1843 με το Σύνταγμα, το 1909 με το Γουδή, το 1956 με τις διαδηλώσεις για την Κύπρο, το 1974 με την συγκέντρωση στην Θεσσαλονίκη, το 1992 με το Μακεδονικό.

Και σήμερα λοιπόν οι πολίτες σηκώθηκαν από τους καναπέδες τους, όχι για να ζητήσουν λεφτά, αλλά για να διατρανώσουν την πίστη τους πως η Μακεδονία είναι Ελληνική. Και ακόμα μεγαλύτερο πλήθος θα συγκεντρωθεί στην Αθήνα στις 4 Φεβρουαρίου. Ας ξυπνήσει επιτέλους η πολιτική, η πνευματική και η θρησκευτική ηγεσία!

Από το φύλλο της THESSNEWS #90 (27/01/2018-28/01/2018)